SKRIFTLIG FORESPØRGSEL E-3322/02

af Hiltrud Breyer (Verts/ALE) til Kommissionen

(25. november 2002)

Om: Vurdering af Frankfurt lufthavns virkninger på miljøet

I EU-direktiv 85/337/EØF(1) kræves det, at der i planlægningsfasen foretages en VVM af visse nærmere definerede projekter, bl.a. med en opdeling i støjzoner. Frankfurt lufthavn er et projekt af den type, som beskrives i dette direktiv. Da lufthavnen blev bygget, længe før direktivet trådte i kraft, er der ikke foretaget nogen fuldstændig VVM af den samlede lufthavn, der omfattede flykorridorer(2).

I sommeren 2001 blev der indført en ny flyrute fra Frankfurt Lufthavn hen over Taunus, hvor de allerede eksisterende start- og landingsbaner skulle anvendes. Da denne nye flykorridor ikke udgjorde noget byggetiltag, blev der følgelig ikke foretaget en VVM. Set ud fra et EU-retligt synspunkt er der ikke noget at klage over i den forbindelse.

Det ligger mig imidlertid på sinde at spørge, om det omtalte tilfælde ikke er et udtryk for et retligt tomrum: Hvis Frankfurt lufthavn først var blevet opført i slutningen af 1980'erne, havde der været foretaget en omfattende VVM, der dækkede flyruter og rettede opmærksomhed mod støjzoner. Alle ændringer i tilknytning dertil ville have gjort resultatet af denne VVM uholdbart og krævet en ny VVM. Da dette imidlertid ikke er tilfældet, og Frankfurt lufthavn har eksisteret siden midten af 1950'erne, udgør den ikke noget helhedsprojekt, som er blevet underkastet en VVM, og hvis støjzoner skal respekteres, idet der slet ikke findes sådanne støjzoner.

Betyder dette ikke, at de, der bort tæt på Frankfurt lufthavn, således udsættes for dobbelte gener?

(1) EFT L 175 af 5.7.1985, s. 40.

(2) Jeg er bekendt med, at der er foretaget en VVM af bygningsændringer og fornyelser.

Svar afgivet på Kommissionens vegne af Margot Wallström

(17. januar 2003)

Det ærede medlem stiller spørgsmål ved manglende anvendelse af direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved direktiv 97/11/EF af 3. marts 1997(2) hvad angår konstruktion af Frankfurt lufthavn under hensyntagen til støjbeskyttelseszoner.

Som det ærede medlem så rigtigt påpeger har miljøindvirkningsdirektivet (VVM-direktivet) ikke fundet anvendelse på grund af tidspunktet for Frankfurt lufthavns konstruktion, dvs. midt i 1950'erne. Direktiv 85/337/EØF (artikel 12) blev indført i national lov tre år efter meddelelsesdatoen, dvs. den 3. juli 1988. Så enhver byggetilladelse til projekter før denne dato falder uden for VVM-direktivets anvendelsesområde.

Det faktum, at lufthavnen blev bygget midt i 1950'erne udelukker dog ikke, at VVM-direktivet kan gælde, men dette er kun tilfældet, hvis der foretages ændringer eller udvidelse af de projekter, der er opført i bilag I eller bilag II, som allerede er godkendt, er udført eller er ved at blive udført, når de kan være til skade for miljøet(3). I dette tilfælde afgør medlemsstaterne i hvert enkelt tilfælde ved en undersøgelse eller tærskler eller kriterier, hvorvidt projektet skal gøres til genstand for en undersøgelse under hensyntagen til de relevante udvælgelseskriterier i direktivet.

På grundlag af de oplysninger, Kommissionen har til rådighed, er der dog ikke noget der tyder på, at den nye flyvekorridor over Taunus, som blev indført i sommeren 2001 falder ind under VVM-direktivets anvendelsesområde.

(1) EFT L 175 af 5.7.1985.

(2) EFT L 73 af 14.3.1997.

(3) Bilag II, punkt 13, i Rådets direktiv 97/11/EF.